钦定古今图书集成/历象汇编/庶征典/第145卷 > 《刘诚伯字说》真德秀
## 钦定古今图书集成/历象汇编/庶征典/第145卷 > 《刘诚伯字说》真德秀

予友刘君梦先，始名应则，字定甫。岁作噩梦，有以先
登告者，遂易今名。是年秋，果以易名冠乡选。或谓君
盍更其字，君以属余。余惟《周官》六梦之占，独所谓正
梦者，不缘感而得。馀虽所因不同，大抵皆感也。感者
何？中有动焉之谓也。其动也，有真有妄，梦亦随之，虽
圣贤不能无梦，惟其私欲销泯，天理昭融，兆朕所形，
亦莫非实。高宗之得说，武王之克商，皆是物也。若夫
常人则不然。方寸之灵，莫适为主，欲动情胜，扰扰万
端。故厌劳慕佚，则徒步而梦舆马矣；恶馁思饫，则藿
食而梦粱肉矣。若是者，皆妄也。至于因梦而获，若主
父《苕荣》之歌，叔孙竖牛之兆，似有其实矣，而卒以基
莫大之祸，梦其果可凭耶？非梦之不“可凭也。感之妄，
故梦亦妄也。”予观《中庸》论前知之妙，而断之曰：“至诚
如神。”夫诚者，无妄之名也。天下雷行，物与无妄，有生
之类，其孰无之？而举世滔滔率流于妄者，以人贼天
之罪也。故先儒之传《易》曰：“动以天，则无妄矣。”鸣呼！一
动之微，而天理存亡于是焉决。岂不甚可哀哉！今请
以诚伯易子之字，如何？夫以诚伯之材，得于天既甚
异，而畴昔之梦，孰不以科第爵秩相期，而予独惓惓
于是者，彼之所期者外，予之所期者内也。然则诚何
所自入？曰：“自敬入。”敬奚所自始？曰：“自戒谨恐惧始。”昔
之君子，昼参诸言行，以质其学之进与否也，夜考诸
梦寐，以卜其所得之浅与深也。吾子诚能汲汲于斯，
涵泳优游，日进弗止，则将动静一致也，梦觉一如也，
夫然后为“敬立诚存”之验。然予亦知之而未能至者。
斯言也，非独以励吾子，且因以自励云。